PRIMĂRIA MUNICIPIULUI SATU MARE

SERVICIUL SCRIERE, IMPLEMENTARE ŞI MONITORIZARE PROIECTE

DIRECŢIA ECONOMICĂ

Nr. ­­­­­­­37786/25.06.2024

 În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare,

Serviciul Scriere, Implementare și Monitorizare Proiecte și Directorul executiv al Direcției Economice formulează următorul:

**RAPORT DE SPECIALITATE**

**la proiectul de hotărâre** **privind aprobarea proiectului**

 **„Piste velo și sistem de monitorizare a traficului rutier în municipiul Satu Mare” şi a cheltuielilor legate de proiect**

Primăria Municipiului Satu Mare intenţionează să depună la finanţare proiectul „Piste velo și sistem de monitorizare a traficului rutier în municipiul Satu Mare” în cadrul Programului Regional Nord-Vest 2021-2027, Obiectivul de politică 2: O Europă mai verde, rezilientă, cu emisii reduse de dioxid de carbon, care se îndreaptă către o economie cu zero emisii de dioxid de carbon, prin promovarea tranziției către o energie curată și echitabilă, a investițiilor verzi și albastre, a economiei circulare, a atenuării schimbărilor climatice și a adaptării la acestea, a prevenirii și gestionării riscurilor, precum și a unei mobilități urbane durabile, Prioritatea 4: O regiune cu mobilitate urbană multimodală durabilă, Obiectiv specific 2.8: Promovarea mobilităţii urbane multimodale durabile, ca parte a tranziţiei către o economie cu zero emisii de dioxid de carbon, Apel de proiecte nr. PRNV/2023/481.A/1.

Construirea și amenajarea a aproximativ 19 km de piste de biciclete care acoperă un areal de peste 60 % din municipiul Satu Mare și vizează o populatie de 77.549 locuitori, conform PMUD, va avea un impact major pentru încurajarea deplasărilor cu bicicleta la nivelul municipiului, ele fiind complementare cu pistele în curs de realizare prin alte finanțări, creându-se astfel un sistem de piste interconectate care să asigure deplasarea continuă prin municipiu și conectate cu cele din zona periurbană. Pistele nou create vor asigura deplasarea atât pentru navetă și deplasări pentru muncă cât și pentru agrement și petrecere a timpului liber, respectiv pentru mișcare/sport în vederea reducerii sedentarismului și în vederea promovării turismului. Sistemul de închirieri biciclete va oferi posibilitatea utilizării acestui mod de deplasare de către oricine, inclusiv turiști sau persoane care nu dețin biciclete. Sistemul de monitorizare a traficului rutier va avea o serie de beneficii printre care menționăm creșterea fluidității traficului pe principalele artere ale municipiului, prin reducerea numărului de utilizatori ai deplasărilor cu autoturismul, ca urmare a comutării către deplasările cu transportul public și bicicleta, reducerea poluării mediului și a poluării fonice la nivel de municipiu, precum și creșterea siguranței deplasărilor cu transportul public, prin monitorizarea video a stațiilor de transport public. Utilizarea bicicletei reprezintă o parte semnificativă a sistemelor de transport din majoritatea orașelor europene, evidențiindu-se o creștere continuă în ultimii ani al acestui mod de deplasare.

Obiectivul proiectului este încurajarea utilizării unor forme de mobilitate urbană ecologică (piste de biciclete și a unui sistem de închiriere biciclete și trotinete) respectiv crearea unui sistem de monitorizarea a traficului rutier la nivelul municipiului Satu Mare.

Obiectivele specifice ale proiectului sunt:

* Crearea, modernizarea și extinderea unei rețele de piste de biciclete împărțită în 7 trasee care acoperă o suprafață extinsă din municipiul Satu Mare, astfel încât să se poată asigura condițiile pentru realizarea unui transfer sustenabil al unei părți din cota modală a transportului privat cu autoturisme, către utilizarea bicicletei ca mijloc de deplasare. În acest mod, se va diminua semnificativ traficul rutier cu autoturisme și emisiile de GES din transportul motorizat în municipiu.
* Realizarea unui sistem de închiriere biciclete/trotinete cu 18 stații de închiriere, amplasate de-alungul traseelor de piste construite, care va oferi posibilitatea cetățenilor accesării automate a bicicletelor și trotinetelor, încurajând deplasarea nemotorizată, ecologică, asfel încât utilizarea autoturismelor să devină o opțiune mai puțin atractivă din punct de vedere economic precum și din punct de vedere al timpilor de parcurs, creându-se în acest mod condiții favorabile pentru reducerea emisiilor gazelor cu efect de seră (GES) din transport.
* Crearea unui sistem de monitorizare a traficului rutier în municipiul Satu Mare prin colectarea de informaţii precise despre trafic și procesarea în timp real pentru a se lua decizii inteligente şi a se menţine o reţea rutieră eficientă.

Prin HCL nr. 162/23.05.2024 a fost aprobat proiectul şi cheltuielile aferente. Avand în vedere Corrigendumul de modificare a Ghidului solicitantului 481.A sunt necesare completări la cererea de finanţare, astfel modificându-se Devizul general şi implicit bugetul proiectului.

Valoarea totală a proiectului este de 142.363.327,72 lei inclusiv TVA din care contribuţia proprie ce revine autorităţii administraţiei publice locale a Municipiului Satu Mare este în valoare de 2.371.554,68 lei reprezentând 2% din valoarea totală eligibilă a proiectului iar valoarea cheltuielilor neeligibile este de 23.785.585,74 lei.

Sumele vor fi asigurate în Secţiunea de dezvoltare a bugetului local la Capitolul Cap. 84.02 "Transporturi", paragraf 84.02.50 -Alte cheltuieli în domeniul transporturilor, Titlul VIII „Proiecte cu finanţare din Fonduri externe nerambursabile (FEN) - Programe finanţate din Fondul European de Dezvoltare Regionala (FEDR), aferente cadrului financiar 2021 - 2027”, urmând a fi recuperate în baza cererilor de rambursare întocmite de către Primăria Municipiului Satu Mare.

Ținând cont de cele prezentate mai sus, proiectul de hotărâre se înaintează Consiliului Local al Municipiului Satu Mare cu propunerea de aprobare.

 Director executiv Șef serviciu

 ec. Ursu Lucia Dr. Sveda Andrea